**Horne / Asdal 2023**

Beretning til menighedsmøde 26. november 2023.

Vores regnskabsfører Bente Andersen, der var på Hirtshals kirkekontor, døde desværre i marts 2023. Det har derfor været et turbulent år, hvor der har været meget at sætte sig ind i og skaffe adgang til.

Regnskabet omfatter:

* Kirkebygninger og sognegård
* Kirkelige aktiviteter
* Kirkegård
* Præstebolig
* Administration og fællesudgifter
* Finansielle poster

Alle ansatte på nær præsten får løn fra vores kasse.

Alle udgifter skal føres efter formål og artskonto.

Vi laver et budgetudkast. Vi kan:

* indarbejde forbrug af egne frie midler
* have forskellige ønsker til drift og vedligeholdelse
* angive ønsker om anlægsudgifter.

Det er provstiudvalget, der bevilger os midler ud fra vores budgetudkast pr. 15. juni.

I anden budgetrunde

* kan vi få en midlertidig driftsbevilling (øget bevilling)
* kan vi få en anlægsbevilling.

Derudover har provstiudvalget en 5% pulje især til akutte behov.

KirkeDV:

* efter det årlige kirkesyn
* når vi opdager skader
* når vi får nye ideer, skal vi oprette en KirkeDV (Kirkedrift- og vedligeholdelse).

Vi skal oplyse, hvad det drejer sig om, hvornår vi ønsker opgaven løst og give et opslag på prisen. På den måde er der en løbende oversigt over, hvad der skal indarbejdes i budgetterne, f.eks. maling af kirketårn i Horne.

Provstiudvalgets politik er at vi ikke skal spare op, men får bevilget penge, når det er vores ”tur”. Derfor er der få lån, så pengene ikke bruges til renter og afdrag. Vi har i 2023 ingen lån at betale af på.

Hvert kvartal skal der laves rapport, som vi gennemgår i økonomiudvalget og på menighedsrådsmøder.

Kommentarer regnskab 2022.

I regnskab 2022 havde vi en driftsbevilling på kr. 2.187.700, hvoraf løndelen udgør kr. 1.463.429 (67 %)

Der er ekstra indtægt fra 5% midlerne på ca. kr. 111.000 til dækning af øgede udgifter til energi (opvarmning/el).

I budget 2022 er vi blevet pålagt at nedjustere drift med kr. 125.000.

Regnskabet for 2022 viser et underskud på kr. 30.925.

På lønsiden er der et mindre forbrug på ca. kr. 76.500.

Kirkebygning/sognegård: merforbrug på ca. kr. 200.000, især pga. øgede udgifter til el og varme.

Kirkelige aktiviteter: mindre forbrug på ca. kr. 40.000, pga. mindre forbrug til undervisning, kor og tilskud til foreninger.

Kirkegårde: merforbrug på ca. kr. 30.000. Der har været øgede indtægter ifm. begravelser, men også øgede udgifter til entreprenør og køleanlæg.

Præstebolig: mindre forbrug ca. kr. 35.000. Midlertidig driftsbevilling til træværk og terrasse er endnu ikke brugt.

Administration og fællesudgifter på ca. kr. 30.000. Det skyldes mindre udgifter til menighedsrådets mødeaktiviteter og konsulenter.

Finansielle poster: mindre forbrug på ca. kr. 8.000.

I 2022 fik vi en anlægsbevilling på kr. 100.000 til maling af sydsiden på kirketårnet i Horne, men det er først blevet udført i 2023.

I 2022 fik vi også kr. 85.000 i midlertidig driftsbevilling til flytning af sten på Horne ny kirkegård, træværk ved præstegården m.m.

Kommentarer budget 2023.

I budget 2023 er vi blevet pålagt at nedjustere drift med 75.000 kr.

I budget 2023 har vi en driftsbevilling på kr. 2.206.000, hvoraf løndelen udgør kr. 1.539.840 (70 %)

I 2023 har vi fået en anlægsbevilling på kr. 1.200.000 til nyt varmeanlæg til Asdal kirke og kr. 68.000 i midlertidig driftsbevilling til diverse øgede udgifter.

Af store ting i 2023:

* hele tårnet på Horne kirke skal males
* der kommer nyt varmeanlæg i Asdal Kirke, der samtidig gerne skal forbedre indeklimaet. Det tager noget tid, da både Nationalmuseet og Den kongelige Bygningsinspektør skal godkende projektet.

Kommentarer budget 2024.

I budget 2024 har vi en driftsbevilling på kr. 2.329.015, hvoraf løndelen udgør kr. 1.575.877 (68 %).

Vi budgetterer med et underskud på ca. kr. 158.000.

Provstesyn medførte midlertidige driftsbevillinger til bl.a. understrygning af tag i Asdal og reparationer af utætheder i tag i Horne.

Derudover har vi fået ca. kr. 190.000 til ny ladvogn i Asdal.